Skietery in wildreservaat: Man in hofRichard Hume. Foto: Facebook Richard Hume (31), wat aangekla word van poging tot moord nadat hy glo ’n vermeende wildstroper in die gesin se privaatwildreservaat geskiet het, het Maandag in die Malelane-landdroshof verskyn. Sers. Gerald Sedibe, woordvoerder van die polisie, sê die saak is uitgestel en Hume sal weer op 26 Februarie in die hof verskyn. Hume is die seun van John Hume, ’n bekende renoster- en buffelteler in Mpumalanga. Hy is tans uit op borgtog van R5 000. Hume is in September verlede jaar in hegtenis geneem nadat hy ŉ verdagte Ford Bantam-bakkie in die Mauricedale-wildreservaat naby Hectorspruit opgemerk het en vir die bestuurder aangedui het om stil te hou. Hume het ’n skoot gevuur en Sabelo Maphungla (28), die bestuurder van die bakkie, geskiet en gewond. Maphungla se passasiers, Siso Nkhosi en Jabo Dlamini, is in hegtenis geneem en vir onregmatige betreding en onwettige jag aangekla. Die saak is egter in Desember voorlopig teruggetrek hangende Maphungla se herstel. Sedibe sê die saak is nog nie heringestel nie aangesien Maphungla steeds in die hospitaal behandel word. Lees ook: Skietery op wildreservaat: Saak uitgestel Jong man in hof wat vermeende stroper skiet